[{"text_idx": "#000002", "text": "Mae Calan Gaeaf i\u2019w weld yn tyfu o flwyddyn i flwyddyn! Mwy o addurniadau yn y siopau, mwy o blant yn galw heibio\u2019r ty\u0302 am losin a mwy o bartis neu ddisgos yn cael eu trefnu. Sut mae ymateb i hyn?"}, {"text_idx": "#000003", "text": "Wn i ddim lle\u2019r ydych chi\u2019n meddwl y cychwynnodd Calan Gaeaf, i fod yn onest mae\u2019n anodd iawn gwybod yn union beth yw cefndir yr w\u0302yl yr ydym yn ei weld heddiw. Mae\u2019n debyg fod y cyfan yn gymysgedd o ddathliadau Celtaidd paganaidd wrth gofio diwedd yr haf a thraddodiadau mwy Cristnogol o gofio\u2019r meirw a gwneud hwyl am ben ysbrydion drwg."}, {"text_idx": "#000004", "text": "Beth bynnag yr hanes, mae\u2019n amlwg fod Calan Gaeaf bellach yn cael ei gysylltu gydag ysbrydion, hwyl, gwrachod, melysion, ofn, afalau a\u2019r marw... cymysgedd od! Mae hi\u2019n medru bod yn gymysglyd gwybod sut i ymateb i\u2019r cyfan fel Cristion. Ar un llaw rydym yn gwybod fod peth o\u2019r hyn sy\u2019n digwydd i\u2019w weld yn ddiniwed: rhannu losin, partis a gwneud celf. Ar y llaw arall rydym yn ymwybodol iawn nad yw\u2019r diafol, gwrachod a marwolaeth yn rhywbeth y dylem ei fwynhau na\u2019i ddathlu."}, {"text_idx": "#000006", "text": "Pan oedd Iesu\u2019n annerch y bobl dro arall, dwedodd, \u201cFi ydy golau\u2019r byd. Bydd gan y rhai sy\u2019n fy nilyn i olau i\u2019w harwain nhw i fywyd, a fyddan nhw byth yn cerdded mewn tywyllwch.\u201d (Ioan 8:12)"}, {"text_idx": "#000007", "text": "Mae tywyllwch i\u2019w weld ym mhob man yn ein byd ac mae Calan Gaeaf, lle mae dathlu tywyllwch, ofn a hyd yn oed marwolaeth, yn aml yn teimlo fel amser lle mae\u2019r cyfan yn cael ei wthio yn ein hwynebau. Gwrachod, y diafol, ysbrydion drwg \u2013 mae\u2019n gallu bod yn reit dorcalonnus ac mae\u2019n hawdd i ni guddio, ofni neu anwybyddu\u2019r cyfan. Y newyddion da i ni yw bod Duw yn dod a goleuni i dywyllwch \u2013 ac mae goleuni bob amser yn fwy pwerus na\u2019r tywyllwch."}, {"text_idx": "#000008", "text": "Un o\u2019r pethau mwyaf hyfryd ddywedodd Iesu erioed oedd \u2018Fi yw goleuni\u2019r byd\u2019. Mae\u2019n oleuni i\u2019n byd gan ei fod wedi marw ar y groes gan gymryd ein cosb ac yna atgyfodi gan goncro marwolaeth. Mae Iesu wedi concro tywyllwch ein byd mewn ffordd real iawn, a rhyw ddydd fe fydd yn dod yn amlwg pan fydd yn dod yn o\u0302l i farnu pob drwg."}, {"text_idx": "#000009", "text": "Os wyt ti wedi credu yn Iesu rwyt ti bellach yn blentyn y goleuni \u2013 does dim byd i\u2019w ofni. Rwyt ti\u2019n iawn gyda Duw, nid marwolaeth fydd y diwedd i ti ac mi fedri di wynebu\u2019r cyfan sydd gan y diafol i\u2019w daflu atat yn gadarn drwy nerth Iesu."}, {"text_idx": "#000010", "text": "Cwestiwn i ystyried: Pam nad oes angen i ti deimlo ofn wrth feddwl am bethau tywyll y byd yma?"}, {"text_idx": "#000011", "text": "Ddylai neb ddewino, dweud ffortiwn, darogan, consurio, swyno, mynd ar o\u0302l ysbrydion, chwarae gyda\u2019r ocwlt na cheisio siarad a\u0302\u2019r meirw. Mae gwneud pethau fel yna yn ffiaidd gan yr ARGLWYDD, a dyna pam mae e\u2019n gyrru\u2019r bobl sydd yno allan o\u2019ch blaen chi. (Deuteronomium 18:10-12)"}, {"text_idx": "#000012", "text": "Er bod ochr ddiniwed i ddathliadau Calan Gaeaf heddiw, mae yna ochr ddifrifol i\u2019r cyfan. Mae\u2019r diafol yn real ac mae ganddo ysbrydion drwg a phobl sy\u2019n dewis ei ddilyn yn y byd heddiw. Mae\u2019r Beibl yn rhybuddio\u2019n glir i beidio a\u0302 chwarae gyda phethau drwg fel yma gan eu bod yn ddrygionus a\u2019n bod yn elynion iddynt (Effesiaid 6:12). Nid peth diniwed yw mynd ar o\u0302l ysbrydion drwg, neu geisio siarad gyda\u2019r meirw. Dylai\u2019r Cristion gadw i ffwrdd o\u2019r pethau yma ar bob cyfrif gan gofio fod y frwydyr yn real."}, {"text_idx": "#000014", "text": "Felly, gwyliwch sut dych chi\u2019n ymddwyn. Peidiwch bod yn ddwl \u2013 byddwch yn ddoeth. Manteisiwch ar bob cyfle gewch chi i wneud daioni, achos mae digon o ddrygioni o\u2019n cwmpas ni ym mhobman. (Effesiaid 5:15-16)"}, {"text_idx": "#000015", "text": "Nid spoil sports yw Cristnogion ac fe ddylem wneud ein gorau i wneud y mwyaf o bob cyfle i rannu newyddion da Iesu gydag eraill. Mae Duw wedi ein creu i fod yn gymdeithasol, i fwynhau cwmni eraill ac mae wedi ein gosod mewn lle arbennig i ddangos cariad Crist. Ni ddylem fod ag ofn Calan Gaeaf; os wyt ti\u2019n Gristion rwyt yn blentyn y goleuni ac mae angen i ti sicrhau fod dy ffrindiau yn gwybod hynny! Rhaid i ni beidio gadael i\u2019r holl so\u0302n am ddrygioni a marwolaeth ein gwthio i gornel dawel. Mae Calan Gaeaf yn gyfle i rannu\u2019r newyddion da, i fod yn oleuni ac i ddangos fod gennym rhywbeth llawer gwell i\u2019w ddathlu a rhoi ein bryd arno (Philipiaid 4:8-9)."}, {"text_idx": "#000016", "text": "Cwestiwn i ystyried: Sut fedri di fod yn ffrind da dros Galan Gaeaf, yn sefyll dros y gwir ac yn rhannu neges Iesu gydag eraill?"}, {"text_idx": "#000018", "text": "Cofia gadw dy ben, paid cuddio, trystia yn Nuw a dangos i dy ffrindiau fod y goleuni yn llawer cryfach a gwell na thywyllwch y byd yma!"}, {"text_idx": "#000020", "text": "Darllena Effesiaid 6:12-18 er mwyn cael cymorth i weld sut mae sefyll yn gadarn.\nChwilia am barti goleuni fydd eglwys neu gapel yn ei drefnu (neu beth am wahodd dy ffrindiau draw i wylio ffilm neu ymlacio ar noson calan gaeaf)\nGwylia\u2019r fideo yma (ar Youtube)"}]